REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/210-19

5. novembar 2019. godine

B e o g r a d

**Z A P I S N I K**

**22. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 10. SEPTEMBRA 2019. GODINE**

Sednica je počela u 14 časova.

Sednicom je predsedavala Jasmina Karanac, predsednica Odbora.

Pored predsedavajuće, sednici su prisustvovali: Vesna Ivković, Milanka Jevtović Vukojičić, Elvira Kovač, Ljiljana Malušić, Marjana Maraš, Olivera Ognjanović i Milena Turk, članovi Odbora.

Sednici nisu prisustvovali članovi Odbora: Maja Videnović, Enis Imamović, Marija Janjušević, Nikola Jolović, Violeta Lutovac Đurđević, Milosav Milojević, Ljupka Mihajlovska, Ružica Nikolić i Olena Papuga.

Sednici su prisustvovale Nataša St. Jovanović i Borka Grubor, zamenice člana Odbora, kao i narodni poslanik Predrag Jelenković.

Sednici su prisustvovali i Brankica Janković, poverenica za zaštitu ravnopravnosti, Mirjana Kecman, zamenica poverenice za zaštitu ravnopravnosti i Antigona Andonov, šefica kabineta Poverenika za zaštitu ravnopravnosti.

Predsednica Odbora je konstatovala da su ispunjeni uslovi za rad i odlučivanje, te je predložila sledeći:

D n e v n i r e d:

1. Razmatranje Redovnog godišnjeg izveštaja Poverenika za zaštitu ravnopravnosti za 2018. godinu (broj 02-467/19 od 15. marta 2019. godine).

Nije bilo predloga za izmenu i dopunu predloženog dnevnog reda. Odbor je jednoglasno PRIHVATIO predloženi dnevni red.

Pre prelaska na rad po utvrđenom dnevnom redu Odbor je usvojio zapisnike sa 15, 16, 17, 18, 20. i 21. sednice Odbora (19. sednica Odbora nije održana).

**PRVA TAČKA**: Razmatranje Redovnog godišnjeg izveštaja Poverenika za zaštitu ravnopravnosti za 2018. godinu

Predsednica Odbora je na početku pozdravila poverenicu za zaštitu ravnopravnosti gospođu Brankicu Janković i njene saradnice Mirjanu Kecman, zamenicu poverenice i Antigonu Andonov, šeficu kabineta. Podsetila je da Odbor razmatra Izveštaj Poverenika za zaštitu ravnopravnosti u skladu sa članom 238. Poslovnika Narodne skupštine i da podnosi Izveštaj Narodnoj skupštini sa Predlogom zaključka, odnosno preporukama i merama za unapređenje stanja u tim oblastima.

**Brankica Janković**, poverenica za zaštitu ravnopravnosti, je pozdravila članove Odbora i čestitala Jasmini Karanac na izboru za predsednicu. Istakla je da iza devetog Redovnog izveštaja Poverenika za zaštitu ravnopravnosti za 2018. godinu, stoji još jedna godina kontinuiranog i intenzivnog rada.

Izveštaj se sastoji od nekoliko celina u kojima su date informacije o instituciji, pregled normativnog okvira sa posebnim osvrtom na izmene do kojih je došlo u 2018. godini, prikazan je opis stanja u ostvarivanju i zaštiti ravnopravnosti, kao i postupanje Poverenika, predstavljena su istraživanja Poverenika, izveštaji i istraživanja domaćih i stranih institucija i organizacija, praksa Evropskog suda za ljudska prava, praksa Poverenika, kao i ključni problemi u ostvarivanju ravnopravnosti. Posle toga prikazano je stanje u pogledu saradnje sa organima javne vlasti, organizacijama civilnog društva, međunarodne i regionalne saradnje, realizovanih projektnih aktivnosti, pregled medijskog izveštavanja, izveštaj o izvršenju finansijskog plana, U poslednjem delu date su preporuke za suzbijanje diskriminacije i unapređenje ravnopravnosti, kao i statistički prikaz rada Poverenika.

Navela je da kada se radi o normativnim izmenama u 2018. godini, usvojeni su određeni zakoni, kao i podzakonski akti koji su od značaja za zaštitu od diskriminacije i unapređenja ravnopravnosti u pojedinim oblastima. Pomenula je neke strateške dokumente i zakone koji su važni u smislu antidiskriminacije, kao što su: Strategija javnog zdravlja, Strategija bezbednosti i zdravlja na radu, Strategija prevencije i kontrole HIV infekcija, Zakon o besplatnoj pravnoj pomoći, Zakon o izmenama i dopunama Zakona o planiranju i izgradnji, Zakon o udžbenicima, Zakon i izmenama i dopunama Zakona o zaštiti prava i sloboda nacionalnih manjina, Zakon o izmenama i dopunama zakona o nacionalnim savetima nacionalnih manjina, Zakon o izmenama i dopunama zakona o službenoj upotrebi jezika i pisama, Zakon o jedinstvenom matičnom broju građana, Zakon o izmenama i dopunama Zakona o matičnim knjigama. Naglasila je da je pravni okvir potrebno i dalje unapređivati i posebno pomenula Zakon o zabrani diskriminacije.

U toku 2018. godine Poverenik je postupao u 1407 predmeta. Povereniku je podneto 947 pritužbi, a pored postupanja po pritužbama građana, Poverenik je, u skladu s ovlašćenjima i instrumentima za borbu protiv diskriminacije, dao 300 preporuka mera za ostvarivanje ravnopravnosti, podneta je jedna tužba za zaštitu od diskriminacije, četiri predloga Ustavnom sudu za ocenu ustavnosti, tri krivične prijave i jedan zahtev za pokretanje prekršajnog postupka, a u 88 slučajeva predloženo je pokretanje postupka posredovanja, odnosno mirenja. Ustavni sud je u 2018. godini utvrdio da Odluka o koeficijentima JKP GSP Beograd nije u saglasnosti sa Ustavom i zakonom, a po predlogu Poverenika za ocenu ustavnosti i zakonitosti. U toku 2018. godine upućeno je devet inicijativa za izmenu propisa, kao i 37 mišljenja na nacrte zakona i drugih opštih akata. Takođe, izdato je 17 upozorenja javnosti i 24 saopštenja za javnost. U postupku po 115 pritužbi, doneta su mišljenja, od čega je u 81 pritužbi doneto mišljenje kojim je utvrđena povreda odredaba Zakona o zabrani diskriminacije i data preporuka mera, u šest slučajeva je utvrđeno da nije došlo do povreda odredaba Zakona, ali su date preporuke mera za ostvarivanje ravnopravnosti, a u 28 slučajeva nije utvrđena povreda odredaba Zakona o zabrani diskriminacije.

Najveći broj pritužbi podnela su fizička lica. Za razliku od prethodnih godina, žene su se više obraćale nego muškarci, pa od svih pritužbi koje su podnela fizička lica, žene su podnele 58,5%, a muškarci 41,5%.

Postupanje po preporukama Poverenika koje se odnosi na konkretne slučajeve diskriminacije postupljeno je u 8,2%, a 21,8% nije postupljeno. Što se tiče preporuka mera za ostvarivanje ravnopravnosti koje su upućene organima javne vlasti i drugim licima postupljeno je u 98,3%, što ukupno sa postupanjem po preporukama datim u pojedinačnim slučajevima u proseku iznosi 88,2%. Uočeno je da neki mediji i pojedine javne ličnosti ne postupaju po preporukama za otklanjanje posledica povreda odredaba Zakona o zabrani diskriminacije kada je u pitanju diskriminacija na osnovu seksualne orijentacije, dok se po preporukama koje se, primera radi, odnose na osobe sa invaliditetom, postupa u potpunosti**.**

Vezano za analizu rada po pritužbama, najviše pritužbi prošle godine podneto je zbog diskriminacije na osnovu invaliditeta (26,4%), starosnog doba (16,5%), pola (10,7%), rođenja (10,6%), zdravstvenog stanja (6,1%), zatim slede pritužbe podnete zbog diskriminacije na osnovu nacionalne pripadnosti ili etničkog porekla (6%), bračnog i porodičnog statusa (4,9%), seksualne orijentacije (4,2%) dok su ostali osnovi diskriminacije zastupljeni u manjem procentu.

U pogledu oblasti društvenih odnosa u kojima se najčešće podnose pritužbe, na prvom mestu se nalazi oblast pružanja javnih usluga ili korišćenje objekata i površina sa udelom od 27,6%. Na drugom mestu nalazi se oblast rada i zapošljavanja sa 20,8%. Slede oblasti: postupak pred organima javne vlasti (17,7%), socijalna zaštita (13,1%), oblast javnog informisanja i medija (6,1%), obrazovanje i stručno osposobljavanje (5,3%).

Najveći broj pritužbi podnet je protiv organa javne vlasti (50,5%), što je malo više u odnosu na prethodnu godinu. Nakon toga slede pravna lica (23,1%) i fizička lica (12,2%). Ostalo čine grupe lica, organizacije i institucije, u značajno manjem procentu.

Invaliditet se kao osnov diskriminacije godinama nalazi u vrhu po broju podnetih pritužbi, što pokazuje da se građani sa invaliditetom i dalje suočavaju sa problemima kao što je dostupnost objekata, usluga i informacija. Jedan od razloga za povećanje broja pritužbi po ovom osnovu je činjenica da je organizacija civilnog društva istraživala pristupačnost biračkih mesta za osobe sa invaliditetom na teritoriji nekoliko gradskih opština u Beogradu, Kragujevcu i Somboru. Ohrabruje činjenica da je postupajući po preporuci Poverenika, Gradska izborna komisija Grada Beograda usvojila zaključak kojim se obavezala da će preduzeti sve aktivnosti iz svoje nadležnosti kako bi se izbori u budućnosti organizovali tako da se slepim i slabovidim osobama omogući da glasaju na pristupačnim glasačkim listićima. Pored toga, na predlog Poverenika, postupak po pritužbama je okončan medijacijom između Gradske izborne komisije Grada Beograda, gradske opštine Vračar i Savski venac potpisivanjem Sporazuma o razumevanju sa organizacijom civilnog društva u vezi sa obezbeđivanjem pristupačnosti biračkih mesta i izbornog materijala, dok je postupak po pritužbama protiv Gradske opštine Novi Beograd okončan mišljenjem sa preporukama, po kojima je ova opština postupila. Činjenica da je određen alternativni način glasanja postoji, tj. da postoji mogućnost glasanja van biračkih mesta, ne oslobađa od obaveze da se u postupku predlaganja i utvrđivanja biračkih mesta, poštuju pravila pristupačnosti. Pozdravila je odgovorno ponašanje gradskih opština Vračar i Savski venac koje su pokazale da se problemi mogu rešavati i na ovakav način.

Pored pristupačnosti i dalje je prisutan problem potpunog lišenja poslovne sposobnosti. Neophodno je u tom smislu pristupiti usaglašavanju važećih propisa sa Konvencijom o pravima osoba sa invaliditetom i nastaviti sa procesom deinstitucionalizacije.

Povereniku se u 2018. godini obratio veliki broj građanki ističući da su pojedine odredbe Zakona o finansijskoj podršci porodici sa decom diskriminatorne. Nakon analize ovog zakona Poverenik je podneo više inicijativa za izmenu ovog zakona, kao i predloge za ocenu ustavnosti i zakonitosti. S obzirom na broj primedaba i važnost ciljeva koje ovaj zakon treba da postigne u oblasti ne samo populacione već i socijalne politike, Poverenik je smatrao da bi bilo celishodno da se pristupi izmeni ovog zakona i pre odluke Ustavnog suda. Zbog toga su uputili inicijativu resornom ministarstvu i dobili odgovor da je Vlada spremna, i da radna grupa već radi na izmenama i dopunama ovog zakona.

Na drugom mestu prema broju podnetih pritužbi u 2018. godini nalazi se starosno doba, od čega se najveći broj odnosio na diskriminaciju dece, zatim slede pritužbe podnete zbog diskriminacije starijih od 18 a mlađih od 65 godina i pritužbe zbog diskriminacije starijih preko 65 godina.

Unapređenje svih vidova podrške naročito deci sa invaliditetom i smetnjama u razvoju, sprovođenje aktivnosti na inkluziji i ravnopravnom uključivanju sve dece u obrazovni sistem, angažovanje stručnjaka i šire javnosti u vezi sa položajem i pravima dece koja žive i rade na ulici, prevencija i zaštita dece od svake vrste nasilja koja podrazumeva i dečji rad, dečje kažnjavanje, neophodni su preduslovi za ostvarivanje ravnopravnosti. Odgovori resornih ministarstava na ove preporuke su uglavnom pozitivni ali je naglasila da ovde treba i podrška i pomoć Odbora na implementaciji tih preporuka. Poverenik je postupao i po pritužbama koje su podnele osobe između 50 i 65 godina starosti navodeći da su diskriminisane na osnovu starosnog doba u postupku zapošljavanja i rada**.** Poverenik je uputio i inicijativu za izmenu i dopunu Zakona o socijalnoj zaštiti koja se odnosila na manje restriktivne i isključujuće uslove za ostvarivanje prava starijih sugrađana na materijalnu podršku, imajući u vidu da zbog propisanog ograničenja u pogledu zemljišnog maksimuma, jedan broj  građana  ne može da ostvari pravo na novčanu socijalnu pomoć ili im je ostvarivanje ovog prava otežano, a pomoć im je neophodna. Ovim su posebno pogođena staračka domaćinstva, koja raspolažu površinom zemljišta većom od propisane, pri čemu je to zemljište uglavnom loše strukture i nije podobno za obradu. S obzirom na demografsku strukturu stanovništva i projekcije koje se odnose na činjenicu da stanovništvo stari, populaciona politika je od izuzetnog značaja, kao i pružanje podrške mladima kako bi se uticalo na upravljanje migracijama i zadržavanje mladih u zemlji. Neophodno je pažnju posvetiti dostupnosti svih nivoa obrazovanja, sprečavanju ranog napuštanja školovanja, podršci deci i mladima u ruralnim sredinama.

Broj pritužbi u kojima je naveden pol kao osnov diskriminacije godinama se nalazi u samom vrhu po zastupljenosti u ukupnom broju pritužbi. Kao i prethodnih godina žene su podnele veći broj pritužbi jer im zbog pola, ali i porodičnog statusa, nije bilo omogućeno da napreduju na poslu, ili zbog toga što su nakon povratka sa porodiljskog odsustva ili odsustva sa rada radi nege deteta dobijale otkaz ugovora o radu ili su raspoređivane na druga radna mesta koja su, po pravilu, nižeg ranga.Poverenik je uputio preporuku mera svim sudovima povodom napredovanja na poslu u situacijama kada žena zbog porodiljskog odsustva ili odsustva sa rada radi nege deteta nije bila ocenjivana. Sudovi su postupili po ovoj preporuci. Takođe je postupljeno i po inicijativi Poverenika za izmenu Kodeksa ponašanja državnih službenika u pogledu prijave diskriminacije i seksualnog uznemiravanja.

U toku 2018. godine Poverenik je primio i pritužbe u kojima su očevi iskazivali nezadovoljstvo postupanjem centara za socijalni rad prilikom davanja mišljenja na zahtev sudova u postupcima za razvod braka i poveravanja deteta. Pojedine pritužbe su se odnosile i na postupanje zdravstvenih ustanova prilikom hospitalizacije dece i određivanja da samo majke mogu biti određene kao pratilje deteta, zbog čega je Poverenik uputio preporuke mera svim zdravstvenim ustanovama. Svi su postupili po ovoj preporuci.

Istakla je da Zakon o rodnoj ravnopravnosti nije donet iako postoji obaveza koju je naša država preuzela, ali da imamo postojeći zakon koji se primenjuje, adekvatan okvir za zaštitu, ali naravno da postoje uslovi za njegovo unapređenje.

Donošenjem Zakona o sprečavanju nasilja u porodici, partnerskom nasilju, može se svakako reći da je zakon postigao određene efekte, da je unapređeno koordinisano delovanje institucija sistema u pružanju zaštite od nasilja u porodici, međutim ovo i dalje ostaje jedan od velikih izazova za čitavo naše društvo i državu. U tom smisluneophodno je nastaviti dalje jačanje kapaciteta centara za socijalni rad kako bi mogli da obezbede mapiranje potreba, blagovremeno aktiviraju sve oblike podrške i pomoći, kao i unaprede podršku i pomoć onima koji su pretrpeli neki vid nasilja.

Sledeći osnov po učestalosti prijavljivanja je zdravstveno stanje. Jedan broj pritužbi je podnet zbog neopravdanog pravljenja razlike s obzirom na psihičko i mentalno stanje. Ukazivano je i na predrasude prema osobama koje imaju autizam, osobama koje žive sa HIV-om, koje imaju hepatitis. Ukazala je i na značaj unapređivanja palijativnog zbrinjavanja.

Diskriminacija na osnovu nacionalne pripadnosti i etničkog porekla je sledeći osnov po učestalosti pritužbi, a najviše zbog diskriminacije pripadnika romske nacionalne manjine. Praksa Poverenika potvrđuje brojna istraživanja međunarodnih i domaćih organizacija da su Romi i dalje sugrađani koji su posebno ranjivi, među njima posebno Romkinje.

Kada se radi o seksualnoj orijentaciji prisutan je trend da je najveći broj pritužbi zbog diskriminacije u oblasti javnog informisanja. Analiza ovih pritužbi ukazuje da je u medijima i javnom prostoru i dalje prisutan govor koji karakteriše govor mržnje, senzacionalizam, diskriminatorni stavovi i uvredljivo izveštavanje, naročito o pripadnicima LGBT populacije, kao i o ženama.

Po broju pritužbi slede pritužbe podnete zbog članstva u političkim, sindikalnim i drugim organizacijama, kao i zbog diskriminacije po osnovu imovinskog statusa s obzirom da su siromašni građani percipirani kao jedna od tri najviše diskriminisane društvene grupe.

Vezano za aktivnosti isaradnju Poverenika istakla je regionalnu saradnju, kao i saradnju sa Narodnom skupštinom. Ukazala je da je u Izveštaju Evropske komisije za 2018. godinu o napretku Republike Srbije između ostalog navedeno da Srbija treba u narednom periodu da ojača institucije za ljudska prava, garantuje njihovu nezavisnost, što uključuje obezbeđivanje potrebnih finansijskih sredstava i ljudskih resursa za rad ovih tela i izrazila nadu da će kao i do sada u tom smislu imati podršku Odbora.

**Jasmina Karanac** je nakon izlaganja gđe Janković otvorila raspravu povodom Izveštaja Poverenika.

**Milanka Jevtović Vukojičić** je istakla da je Poverenik na detaljan i celishodan način ukazao na stanje u oblasti zaštite od diskriminacije, poteškoće sa kojima se građani u svakodnevnom životu suočavaju, rizike koji mogu dovesti do određenih poteškoća kada su u pitanju građani, kao i rizike koji se odnose na sprovođenje pojedinih zakona, ali i na mere koje su preduzimane radi otklanjanja uočenih problema. Pohvalila je što iz izveštaja proizilazi da su najveći procenat postupanja po preporukama imali organi javne vlasti, 98%. To je svakako značajno, jer je pitanje ljudskih prava jako široko, a pitanje zaštite od diskriminacije je svakako najvažniji prioritet za postupanje svih onih koji su nosioci vlasti. Takođe, preporuke koje je dao Poverenik u interesu su svih građana koji imaju poteškoće, pre svega osoba sa invaliditetom. Istakla je značaj Zakona o besplatnoj pravnoj pomoći koji je Narodna skupština usvojila i koji će od 1.oktobra stupiti na snagu, odnosno početi da se primenjuje u lokalnim samoupravama, jer on omogućava jednaku pravnu dostupnost svim građanima, posebno onim najugroženijim i najsiromašnijim, kao i žrtvama porodičnog nasilja.

**Marjana Maraš** je istakla da je Izveštaj temeljan i sveobuhvatan i da kao neko ko je u lokalnoj samoupravi predsednik Komisije za praćenje rodne ravnopravnosti može reći da je sagledano sve ono sa čim se susreću na lokalu i da je ukazano na neke moguće probleme i na njihovo rešavanje.

**Ljiljana Malušić** je istakla da je ovaj izveštaj iscrpan i detaljan, ali da ima jednu primedbu koja se tiče govora mržnje, odnosno nereagovanja Poverenika u slučaju vređanja i linčovanja koje se odnosilo na decu predsednika Republike i da u takvoj situaciji Poverenik mora momentalno da reaguje, bez obzira da li je u pitanju Romkinja, predsednik Republike, neko iz nacionalne manjine, dete sa posebnim potrebama ili osobe sa invaliditetom.

**Elvira Kovač** je izrazila zadovoljstvo što Odbor raspravlja o Izveštaju i što se proteklih nekoliko meseci, bez obzira na to ko bojkotuje rad Skupštine, a ko ne, raspravljalo o izveštajima nezavisnih regulatornih tela. Kao predstavnik nacionalne manjine pohvalila je Izveštaj jer se navodi potreba da se pri zapošljavanju vodi računa o nacionalnom sastavu stanovništva i odgovarajućoj zastupljenosti pripadnika nacionalnih manjina, s obzirom na to da je to jedna od naših obaveza iz Poglavlja 23 i akcionog plana, a to je i deo i zaključka Odbora. Tokom 2018. godine je mnogo toga urađeno na normativnom planu, ali je činjenica da je mnogo toga i ostalo, na primer donošenje Zakona o rodnoj ravnopravnosti. Posebno je istakla da je Izveštaj Evropske komisije ozbiljno shvaćen i da postoje značajni napori u ispunjavanju obaveza i preporuka. Zahvalila se Poverenici na saradnji sa Komitetom za jednakost i nediskriminaciju PS Saveta Evrope, i njeno učešće na sednici u Beogradu.

**Brankica Janković** se zahvalila na rečima pohvale Izveštaju, kao i na podršci i odgovorila vezano za pitanje odnosno sugestiju narodne poslanice Ljiljane Malušić. Navela je da u Narodnoj skupštini postoji jedan prilično nedopustiv govor od strane pojedinih uglavnom narodnih poslanika, a ne poslanica i da Poverenik često ukazuje na takav govor koji i inače postoji u javnom prostoru, a koji obiluje različitim vrstama uvreda i ponižavajućeg i uvredljivog ponašanja. Podsetila je da je Poverenik ovlašćen da upozorava na tipične i teške slučajeve diskriminacije, što i rade. Kada je u pitanju predsednik Republike iznela je duboko neslaganje sa bilo kojom vrstom uvrede i navela da izuzetno poštuje funkciju predsednika države koja je vrlo važna jer izražava naše državno jedinstvo. Međutim, da su te uvrede koje su se odnosile lično na predsednika bile u vezi sa diskriminacijom nema nikakve dileme da bi reagovali. Kada se radi o uvredama koje su se odnosile na decu predsednika Republike, može se videti na vebsajtu Poverenika od 25. juna 2019. godine saopštenje u kome se navodi da „Poverenica za zaštitu ravnopravnosti najoštrije osuđuje vređanje deteta predsednika Republike Srbije, da su nedopustive bilo kakve uvrede, pretnje i omalovažavanja po bilo kom osnovu i to ne sme postati obrazac svakodnevne komunikacije u javnom prostoru, a naročito na društvenim mrežama, gde je ovakav govor poslednjih nedelja kulminirao...“ **Jasmina Karanac** se na kraju zahvalila gospođi Janković na detaljnom i sveobuhvatnom izveštaju. Izrazila je potrebu dalje saradnje Odbora i Poverenika, a sve u cilju unapređenja ljudskih prava, zaštiti i promociji ravnopravnosti i istakla da će imati i u budućnosti svu našu pomoć i podršku.

Nakon toga je stavila na glasanje Predlog zaključka povodom Redovnog godišnjeg Izveštaja Poverenika za zaštitu ravnopravnosti za 2018. godinu, sa predlogom da izvestilac Odbora i predstavnik predlagača na sednici Narodne skupštine bude predsednik Odbora. Predsednica Odbora konstatovala je da je Odbor za ljudska i manjinska prava i ravnopravnost polova razmotrio godišnji Izveštaj Poverenika za zaštitu ravnopravnosti za 2018. godinu i utvrdio Predlog zaključka, koji se dostavlja Narodnoj skupštini na razmatranje i usvajanje:

P R E D L O G

Z A K Lj U Č A K

povodom razmatranja Redovnog godišnjeg izveštaja Poverenika za

zaštitu ravnopravnosti za 2018. godinu

1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2018. godinu celovito prikazao aktivnosti u oblasti zaštite od diskriminacije.

2. Narodna skupština podržava preporuke Poverenika da se pristupi izradi strateških dokumenata i akcionih planova čije je važenje isteklo u prethodnom periodu ili ističe u 2019. godini, a pre svega strateških dokumenata koje se odnose na prevenciju i zaštitu od diskriminacije, unapređenje položaja osoba sa invaliditetom, razvoj socijalne zaštite, razvoj mentalnog zdravlja, prevenciju i zaštitu dece od nasilja, razvoj obrazovanja odraslih, društveno odgovorno poslovanje, kao i strategiju o starenju.

3. Imajući u vidu nalaze Poverenika, Narodna skupština ocenjuje neophodnost sprovođenja programa za decu u cilju negovanja vrednosti koje promovišu kulturu tolerancije, razumevanja i uvažavanja različitosti, rodne ravnopravnosti, međugeneracijske solidarnosti i nediskriminacije. Potrebno je unaprediti dostupnost osnovnog i srednjeg obrazovanja deci iz osetljivih društvenih grupa preduzimanjem afirmativnih mera naročito usmerenih prema deci sa invaliditetom i smetnjama u razvoju, romskoj deci i „deci ulice“. Neophodno je dalje raditi na obezbeđivanju jednakih mogućnosti u pristupu visokom obrazovanju mladima iz marginalizovanih društvenih grupa.

4. Narodna skupština ukazuje na potrebu da se programima i planovima predvidi sprovođenje mera i aktivnosti na svim nivoima u cilju zaustavljanja odlaska mladih iz Srbije, kao i da se intenzivira rad na poboljšanju položaja starijih osoba, naročito u ruralnim i nepristupačnim područjima.

5. Narodna skupština podržava preporuke Poverenika koje se odnose na preduzimanje mera i aktivnosti kako bi se obezbedilo uključivanje i podsticanje ravnomerne zastupljenosti žena i muškaraca u svim sferama političkog i javnog odlučivanja u vršenju javnih funkcija, posebno na nivou lokalne samouprave. U cilju ekonomskog osnaživanja žena potrebno je kontinuirano preduzimati mere za podsticanje zapošljavanja i ženskog preduzetništva, kao i za zaštitu žena od diskriminacije na tržištu rada, a posebno radi ostvarivanja ravnopravnosti u pristupu radnim mestima, jednakim uslovima za napredovanje i jednakoj zaradi. Potrebno je preduzimati dalje mere radi usklađivanja balansa između porodičnih i radnih obaveza, odnosno rada i roditeljstva.

6. Narodna skupština ukazuje na potrebu unapređivanja koordinisanog i efikasnog delovanja svih institucija sistema u pružanju zaštite od nasilja u porodici i drugih oblika rodno zasnovanog nasilja, uz razvoj servisa za podršku žrtvama nasilja, kao i deci svedocima nasilja.

7. Narodna skupština konstatuje da je neophodno preduzeti dalje mere usmerene ka eliminisanju diskriminacije i stigmatizacije LGBT osoba.

8. Polazeći od nalaza Poverenika, Narodna skupština ističe da je neophodno posebnu pažnju posvetiti odgovornom izveštavanju koje ne sme da karakteriše govor mržnje, diskriminatorni stavovi i uvredljivo izveštavanje.

9. Narodna skupština ocenjuje da je potrebno preduzeti sve mere kako bi sastav državnih organa, organa lokalne samouprave i drugih organa javne vlasti odgovarao nacionalnom sastavu stanovništva na tom području. Potrebno je aktivno raditi na unapređivanju položaja Roma, posebno Romkinja.

10. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.

11. Ovaj zaključak objaviti u „Službenom glasniku Republike Srbijeˮ.

Sednica je zaključena u 15 časova.

SEKRETAR ODBORA PREDSEDNIK ODBORA

Rajka Vukomanović Jasmina Karanac